撫州崇仁縣玉清觀道士黄石老工古篆以李公父書來問字
作者：魏了翁
朝代：宋

paragraphs: 聖學不嗣千餘年，併與小學遺其傳。
其間明道寧乏賢，謂書小伎姑舍旃。
十字九舛不可鎸，楮生墨墨色有冤。
動以經史爲執言，豈知魏晉幾變遷。
况今經字宗開元，請觀未有韻書前。
訓纂字林形相沿，形聲迭推義乃全。
韻書既作人趨便，未能書法窮根原。
但以聲韻求諸篇，形存聲亡韻亦牽。
叔重少溫工磨研，二徐鄭郭相後先。
書法頼此差綿延，許李焉得無謬愆。
楚金分韻猶拘攣，若更舍此徇俗妍。
不學操縵求安弦，玉清道士來臨川。
用意周鼓兼泰山，携書過我渠江邊。
試令立柱與畫捲，椳闑畿礎杗桷椽。
已能諧世而取憐，猶欲度外求方圜。
眉山夫子思涌泉，相與共講扶其偏。
道士稇載明當還，更以一語申卷卷。
能於此處知其端，事事物物誰非天。
九章八卦莫不然，一毫人力無加焉。